Správa o činnosti DHZ Košolná za rok 2019

1) Odborná príprava, školenia, výcvik

a. Zaradenie DHZ Košolná do Plánu plošného rozmiestnenia síl a prostriedkov

V roku 2019 sme boli v rámci Plánu plošného rozmiestnenia síl a prostriedkov zaradení v kategórii B. Pre rok 2020 sme taktiež podali žiadosť o zaradenie do B kategórie. Ako organizácia zaradená do B kategórie sme získali v tomto roku dotácie z MVSR vo výške 3000 euro, ktoré sú určené na nákup profesionálnej - zásahovej výstroje a materiálu. V tomto roku sme zo štátnych dotácií zakúpili 4 kusy ľahkých zásahových odevov, 2 pracovné odevy, 3 prilby, 2 kusy obuvi, pletené čiapky, kukly, tričká, penidlo, zmáčadlo.
· Prezentácia - Nakúpená výstroj z dotácií MVSR
Ďalšou formou podpory dobrovoľným hasičom v rámci projektu plošného rozmiestnenia síl a prostriedkov je pridelenie hasičskej techniky a poskytnutie dotácií na prestavbu a modernizáciu hasičských zbrojníc. V roku 2019 sme v spolupráci so starostom obce podali žiadosť o dofinancovanie prestavby hasičskej zbrojnice.  

V rámci štátnej podpory obecných dobrovoľných hasičských zborov sme doposiaľ využili všetky možnosti podpory. V roku 2018 nám bol pridelený protipovodňový vozík a schválená dotácia na prestavbu hasičskej zbrojnice vo výške 30 000 euro. V roku 2019 nám bolo pridelené nové hasičské auto Iveco Daily. V roku 2020 by sme chceli začať s prestavbou hasičskej zbrojnice.
fotografie pridelenie hasičského auta
b. Školenia členov DHZ Košolná

Každý člen DHZ, ktorý obsluhuje hasičskú techniku a je zaradený do zásahového tímu musí mať na výkon tejto činnosti odborné školenie. Školenia členov prebiehajú v súlade s Plánom plošného rozmiestnenia síl a prostriedkov pre danú kategóriu. Každá kategória má stanovenú úroveň akcieschopnosti zásahového tímu, kde je popri požadovanej technike a výstroji stanovený i počet odborne vyškolených hasičov, strojníkov, vodičov, veliteľov. Školenie a získaná odborná spôsobilosť má limitovanú platnosť, ktorú je potrebné opakovane obnovovať. Školenia sa tým pádom stávajú neoddeliteľnou súčasťou zabezpečenia akcieschopnosti zásahového tímu.
V roku 2019 sme sa vzhľadom na periodicitu školení nezúčastnili na žiadnom školení. V budúcom roku plánujeme pre našich členov školenia Základná príprava – 3 noví členovia zásahového tímu, školenie pre vodičov s právom prednosti v jazde – 1 nový vodič hasičského auta a školenie prvej pomoci, kde by sme chceli vyslať aspoň 2 členov zásahového tímu. V rámci cyklických školení absolvuje v budúcom roku školenie pilčíkov časť BOZP Peter Ševčík. 

c. Taktické cvičenia a IMZ
Okrem odborných školení získavajú dobrovoľní hasiči informácie a praktické skúsenosti na taktických cvičeniach a inštruktážno – metodických zamestnaniach, ktoré si pripravujú a riadia v rámci svojich štruktúr, prípadne ich pripravia v spolupráci s HaZZ. Získané teoretické vedomosti na školeniach si členovia zásahového tímu prakticky trénujú a preverujú na taktických cvičeniach. V rámci roka by mal DHZ vykonať štyri taktické cvičenia, dve miestne, ktoré riadi veliteľ DHZ a dve Okrskové TC v spolupráci s viacerými DHZ, ktoré riadi Okrskový veliteľ. 
V roku 2019 sme absolvovali dve miestne TC, jedno Okrskové TC, dve Okrskové inštruktážno metodické zamestnania a jedno Okresné inštruktážno metodické zamestnanie.
Náplňou prvého miestneho TC bola práca s protipovodňovým vozíkom. Cvičenie bolo vykonané na miestnom ihrisku, kde bola precvičená tvorba protipovodňových bariér a práca s technikou nachádzajúcou sa v protipovodňovom vozíku ako čerpadlá, elektrocentrála, svetelný stožiar.

Druhé miestne taktické cvičenie bolo urobené v lokalite Lúčny most a bolo zamerané na hasenie požiaru slamy a porovnanie hasiacich účinkov pri hasení vodou, hasení vodou s použitím tuhého zmáčadla a hasení penou. V rámci cvičenia boli vyskúšané postupy pre prácu s tuhým zmáčadlom a tvorbu peny. Pred cvičením boli zapálené dva nezávislé požiare slamy. Po príchode k požiaru boli vytvorené dva hasiace prúdy. Jeden použil na hasenie vodu s tuhým zmáčadlom, druhý hasiacu penu tvorenú pomocou prídavného zmiešavača do hadicového vedenia. Vzhľadom na blízkosť prírodného zdroja vody bol ako zdroj vody použitý prírodný zdroj – potok. Na čerpanie vody bola použitá PPS 1500. CAS 25 Karosa bola v zálohe pre prípadné rozšírenie požiaru mimo dosah hadicového vedenia napojeného z prírodného zdroja vody. 
Okrskové TC sa konalo v Suchej nad Parnou a témou bol požiar budovy v areáli TJ Suchá nad parnou. Cvičenia sa zúčastnilo sedem DHZ. Tri DHZ zaujali pozície v blízkosti požiaru a vytvorili hadicové vedenie na hasenie. Štyri DHZ zabezpečovali kyvadlovú dopravu vody k požiaru.
Popri taktických cvičeniach sme sa zúčastnili na dvoch Okrskových inštruktážno - metodických zamestnaniach, ktoré sa konali na Borovej a v Suchej nad Parnou. 
V závere roka sme sa zúčastnili Okresného inštruktážno – metodického zamestnania organizovaného HaZZ Trnava, ktorého náplňou bola inštruktáž k novým hasičským autám Iveco Daily a postupom na registráciu vysielačiek.
· fotografie z cvičení
2) Prevencia pred požiarmi, praktická činnosť pri likvidácii požiarov a živelných udalostí
a. Prevencia
V rámci prevencie sme pokračovali vo výkone preventívnych prehliadok objektov, ktoré nie sú v pôsobnosti Okresného riaditeľstva HaZZ Trnava a nebytových priestorov rodinných domov. V roku 2019 boli vykonané preventívne prehliadky objektov s popisným číslom 121 až 180. 
Ďalej sme v rámci prevencie zabezpečili odvysielanie rozhlasových relácií a oznamov o zvýšenom požiarnom nebezpečenstve a prezentovali sme materiály o protipožiarnej ochrane na informačnej tabuli DHZ Košolná. 

b. Výjazdy k požiarom a živelným udalostiam
V roku 2019 sme v rámci výjazdov k požiarom a živelným udalostiam riešili len jednu udalosť – odstraňovanie následkov po silnom daždi koncom mája – odstraňovanie nánosov blata z ciest a chodníkov v obci a čerpanie vody z pivnice na ihrisku. V roku 2019 sme neboli vyzvaní na zásah mimo nášho územia operačným strediskom HaZZ.  
3) Práca s mládežou, hasičský šport

a. hasičský šport
V tomto roku oficiálne prevzali štafetu reprezentovať DHZ Košolná na súťažiach chlapci dorastenci. Pripravovali sme ich na to dva roky a nastal ich čas.
Rok 2019 – náš očakávaný, súťažný, postupový rok. Rok, kedy sa naši chlapci teraz už  dorastenci prvý krát postavili na štartovú čiaru ako oficiálni reprezentanti našej organizácie. Pred nimi bola prvá oficiálna súťaž a cieľ dostať sa v tomto postupovom roku čo najďalej. Prvou oficiálnou súťažou bola napokon Okresná súťaž dobrovoľných hasičských zborov okresu Trnava vo Vlčkovciach. Boli sme pripravení, boli sme plní očakávaní, boli sme nervózni a možno aj premotivovaní. Súťaž sa nevyvíjala podľa našich predstáv, robili sa chyby. No chlapci to dokázali a na konci dňa sme sa stali víťazmi okresu Trnava v kategórii dorastenci a postúpili sme na Krajské kolo. 

Krajské kolo, Dolný Štál okres Dunajská Streda. Súťaž kvalitatívne aj organizačne úplne na inej úrovni s akou sa bežne stretávame. Hoci to bola súťaž výrazne náročnejšia ako všetky ostatné, ktoré doteraz chlapci absolvovali zvládli ju bravúrne ako ostrieľaní súťažný tím. Od prvej po poslednú disciplínu chlapci potvrdzovali svoju pripravenosť a súťažou prešli bez zaváhania. Po prvom kole sme vedeli, že túto súťaž vyhráme a druhé kolo to len potvrdilo. Chlapci vyhrali Krajské kolo a druhý tím v poradí mal na nás stratu 6 sekúnd. Okrem víťazstva vo svojej kategórii boli naši chlapci ocenení aj za najlepší požiarny útok. Na požiarnom útoku na nástrekové terče dosiahli čas 21,61 sekundy. Je to najlepší čas na nástrekové terče aký kedy súťažný tím DHZ Košolná dosiahol – vrátane mužských tímov. Vyhrali sme Krajské kolo a postúpili sme na Majstrovstvá Slovenska, ktoré sa konali už o týždeň. Týmto víťazstvom sme sa zaradili medzi 8 najlepších tímov na Slovensku. No na prípravu sme mali len týždeň a bolo potrebné vysporiadať sa s požiadavkami na národné kolo. Zabezpečiť technické záležitosti - vhodné náradie a najmä natrénovať štafetu behanú do oválu, doteraz sme behali štafetu systémom cik – cak. Technické záležitosti sme zvládli a štafetu sme boli trénovať na Slávii v Trnave – urobili sme všetko, čo bolo v našich silách. 
Majstrovstvá Slovenska, Kysucké nové Mesto – historicky prvá účasť súťažného tímu DHZ Košolná na národnom kole. Súťaž na najvyššej úrovni, je česť a zážitok prebojovať sa na národnú súťaž, kde naši chlapci reprezentovali svoju organizáciu, obec Košolná, okres Trnava a Trnavský kraj. Samotná súťaž bola rozdelená do dvoch častí. V prvej, dopoludnia sme mali na programe štafetu a v druhej, popoludní požiarny útok. Na štafete neboli chlapci vo svojej koži a v obidvoch pokusoch nazbierali trestné sekundy. Popoludní na požiarnom útoku dosiahli druhý najlepší čas. V celkovom súčte to stačilo na 6. miesto. Naši chlapci boli najmladším kolektívom vo svojej kategórii a pri troške šťastia na štafete mohli zabojovať o medailu. 

Počas leta sme sa zúčastnili ešte dvoch pohárových súťaží. Na pohárovej súťaži v Bíňovciach obsadili naši dorastenci v kategórii mužov 3. miesto z celkového počtu 9 súťažných družstiev mužov. Druhou pohárovou súťažou bola nočná súťaž v Suchej nad Parnou, kde chlapci obsadili 8. miesto spomedzi 14 ligových družstiev mužov, pričom ako jediný sme štartovali s klasickými hadicami, všetci ostatní štartovali so športovými hadicami.
V lete naše členky Veronika, Lea, Soňa oslovili dievčatá s cieľom vytvoriť ženské súťažné družstvo. Zámer sa vydaril a dievčatá počas leta absolvovali prvé tréningy. Ak im záujem a nadšenie vydrží v budúcom roku pre ne pripravíme vlastnú súťažnú výstroj a vytvoríme podmienky na tréningy a súťaženie.
Súťažný rok 2019 bol pre našu organizáciu splneným snom. Nemáme síce povestnú čerešničku na torte v podobe medaily z Majstrovstiev Slovenska, ale to, že sme boli najmladším kolektívom s vekovým priemerom 16 rokov nám dáva veľkú výhodu do nasledujúceho súťažného  - postupového roka 2021, kde budeme v kategórii dorastencov jedným z najstarších a najskúsenejších kolektívov pravdaže ak budú mať chlapci záujem naďalej trénovať a pôsobiť v našej organizácii.
· fotografie zo súťaží
b. práca s mládežou
Práca s mládežou prostredníctvom akcií, ktoré pripravujeme pre deti nám dáva možnosť odprezentovať prácu dobrovoľných hasičov nielen deťom, ale aj občanom našej obce. Zároveň dávame deťom možnosť vyskúšať si prácu hasičov, robiť hasičský šport, či neskôr stať sa dobrovoľnými hasičmi. 

Akcie venované deťom sa stali pevnou súčasťou nášho kalendára. Každý rok sa snažíme pripraviť pre deti atraktívnejší program a ponúknuť nové zážitky.
„Hasiči v škôlke“ –  piaty ročník venovaný najmenším deťom. Tento rok sme opäť zvolili ako miesto konania akcie ihrisko. Tradične najväčším zážitkom je pre deti jazda v hasičskom aute. Na úvod sme deťom odovzdali darčeky – hasičské tričká. Deň so škôlkarmi sme otvorili ukážkou požiarneho zásahu, následne si deti vyskúšali hasičskú techniku. Pokračovali sme ukážkou požiarneho útoku a tématickými súťažnými disciplínami pre deti. Po ukončení disciplín boli škôlkari – hasiči ocenení medailami „vzorný hasič“, ktoré si sami vyrobili v škôlke. Škôlkari taktiež priniesli veľa výkresov s hasičskou tématikou. Niektoré z nich boli vystavené na informačnej tabuli DHZ Košolná v centre obce.
 „Hasiči deťom“ – šiesty ročník akcie pre deti koncom leta na miestnom ihrisku. Pre deti boli pripravené už tradičné tématické disciplíny, skákací hrad, stanovisko lukostreľby, obľubené preťahovanie sa hadicou a samozrejme súťažná disciplína - prebor jednotlivca. Za absolvovanie pripravených disciplín deti získali darček podľa vlastného výberu, v súťažnej disciplíne deti súťažili v šiestich kategóriách a víťaz každej kategórie získal trofej a diplom. Pre deti bolo pripravené aj občerstvenie v podobe džúsov, zmrzliny a opekačky.
Pre deti, ale aj dospelých bola pripravená statická ukážka hasičskej techniky. Na našej akcii sa opäť zúčastnili aj hasiči z HaZZ Trnava so svojou technikou, ktorí nám aj tento rok v horúcom počasí pripravili spoločnú sprchu. 

Samostatný blok v rámci akcie bol venovaný našim dorastencom:

- prezentácia súťažnej výstroje súťažného tímu DHZ Košolná
- billboard mapujúci našich dorastencov od ich vzniku až po Majstrovstvá Slovenska

- ukážka súťažného požiarneho útoku v podaní dorastencov DHZ Košolná

- oficiálne ocenenie dorastencov za vzornú reprezentáciu organizácie DHZ Košolná a obce Košolná
- fotografie z akcií
4) Činnosť v obci, akcie a aktivity DHZ, verejnoprospešné práce

a. akcie a aktivity DHZ Košolná

DHZ Košolná organizoval v tomto roku pre občanov v obci tri akcie – ples a už spomínané akcie pre deti. S uvedenými aktivitami budeme pokračovať aj v budúcom roku. 
b. verejnoprospešné práce

V oblasti verejnoprospešných prác sme v tomto roku na požiadanie starostu obce vykonali nasledujúce akcie:

· jún – asistencia pri spaľovaní haluzoviny v lokalite Vlčie jamy
· júl – prečerpanie novej studne na ihrisku
· november – orezanie stromov na ihrisku

· november – brigáda na starom kostole

5) Starostlivosť o techniku a pridelené priestory
a. technika
V oblasti starostlivosti o zásahovú techniku sme v tomto roku riešili len bežnú – prevádzkovú údržbu techniky. Boli vykonávané kondičné jazdy, kontroly a preskúšanie techniky, čistenie, premazanie a zazimovanie techniky.
V novembri nám bolo pridelené nové hasičské auto Iveco Daily. Toto auto zatiaľ nie je pripravené k výjazdu, nie je naplnené vodou kvôli mrazu. Taktiež je potrebné požiadať o registráciu vysielačiek. Ako zásahové auto naďalej slúži CAS 25 Karosa.

Po pridelení hasičského auta Iveco Daily výbor DHZ Košolná navrhol predaj hasičského auta CAS 25 Karosa a následné zakúpenie 9 miestnej dodávky. Starosta obce aj obecné zastupiteľstvo uvedený zámer odsúhlasili.
V oblasti športovej výstroje bola pre potreby súťažného družstva zakúpená nová športová výstroj. Na požiarny útok – savica, všetky hadice, rozdeľovač, dve sady prúdnic a na štafetu hadica pre ôsmu dráhu a prúdnica – štafetový kolík. 

V rámci zabezpečenia samostatnosti ženského súťažného družstva bude potrebné v budúcom roku dokúpiť niektoré časti športovej výstroje.
Na konci súťažnej sezóny sa objavil problém s prehrievaním súťažnej PPS 1960. Po dohode so starostom obce bola táto PPS zavezená do servisu k pánovi Pavelkovi do Kútov.
b. pridelené priestory
V pridelených priestoroch sme v uplynulom roku neriešili žiadnu opravu. V spolupráci s Obecným úradom sme požiadali o dotáciu z MVSR na dofinancovanie prestavby hasičskej zbrojnice. Prestavbu Hasičskej zbrojnice chceme začať v roku 2020.
6) Členská základňa
Počet členov:
35
Muži:

31
Ženy:

4
Prijatí:
5  (Jakubčík Šimon, Hrdlička Jakub, Dóka Viktor, Zigo Sebastián, Mondek Ján)
Vyradení:
4     (1 zomrel  Šajdík Jozef,

3 vyradení pre nečinnosť – neprejavili záujem zostať členmi DHZ  Košolná – Tranžík Boris, Ševčík Tomáš, Birkuš Daniel)
Povýšenia:

7
Medaily:

6
Jubilanti:

0 
Záverečné zhodnotenie činnosti
Štát vytvára v ostatných rokoch veľmi dobré podmienky na odborný rozvoj dobrovoľných hasičských zborov. Naša obec nám dlhodobo vytvára podmienky na celospoločenské fungovanie organizácie. Technické a materiálne zabezpečenie je jedna vec, ale aby to celé malo zmysel, aby nová technika a výstroj neboli len na parádu, prípadne len ako uloženky v nových hasičských zbrojniciach, aby vynaložené prostriedky padli na úrodnú pôdu je potrebné zabezpečiť aj druhú stránku veci – fungujúcu organizáciu. To znamená zabezpečiť rozvoj organizácie po personálnej, odbornej a organizačnej stránke. A to je úloha pre nás všetkých počnúc predsedom organizácie až po nášho najmladšieho člena. 
Myslím, že rok 2019 sa nedá hodnotiť inak len ako úspešný. Máme novú techniku, máme novú výstroj, chystáme sa na prestavbu hasičskej zbrojnice. Ale oveľa väčšiu radosť mám z toho, že naša organizácia rastie personálne. Máme chlapcov - dorastencov, ktorí sa nám postarali o nezabudnuteľný športový zážitok a ktorí sú aktívny pri všetkom čo robíme. Rozbieha sa práca s novým ženským kolektívom. Máme dlhoročných členov ako Peter Ševčík, ktorý bol v istom čase jediný šofér hasičského auta a nikdy nás nenechal v štichu, máme Veroniku Kramárovú, ktorá sa stala členkou výboru a nechýba pri ničom čo sa v organizácii deje. Poďakovanie patrí všetkým členom, ktorí prispeli k činnosti našej organizácie. Verím, že budeme pokračovať v nastolenom trende a budeme spoločne odstraňovať chybičky krásy, ktoré sa vždy nájdu a ktoré nás motivujú neustále sa zlepšovať.
Na záver mi dovoľte poďakovať sa aj všetkým nečlenom, ktorí nás podporujú v našej činnosti. Za spoluprácu taktiež ďakujem organizáciám, ktoré s nami spolupracovali, prípadne umožnili výkon našich aktivít menovite futbalovému klubu Sparta Košolná, fitnes klubu Kroton, Materskej škôlke Košolná, poslancom obecného zastupiteľstva, starostovi a Obecnému úradu Košolná. 








.................................................

veliteľ DHZ Košolná

        Ing. Ľubomír Tollarovič               

